

**Beszámoló**

a Mosonmagyaróvári Német Nemzetiségi Önkormányzat által fenntartott

**Mosonmagyaróvári Móra Ferenc Általános Iskola működéséről**

(2023/24-es tanév)

Készítette: Kocsisné Balassa Gyöngyi elnök

***„Tetteidnek tudjál örülni,***

***más tetteit tudd megbecsülni,***

***főként ne gyűlölj egy embert se,***

***s a többit hagyd az Úristenre!”***

Goethe

**Bevezetés:**

A mosonmagyaróvári Német Nemzetiségi Önkormányzat 7 *évvel ezelőtt* arra vállalkozott, hogy fenntartója lesz a városunkban működő német nemzetiségi általános iskolának.

Az eltelt 7 tanév tapasztalatai alapján elmondható, hogy a fenntartói szerepünkből adódó feladatokat minden tanévben sikeresen teljesítettük. A fenntartó ügyintézésében és az iskola költségvetésének elkészítésében nagy segítséget nyújtanak a Polgármesteri Hivatal önkormányzati és pénzügyi osztályának vezetői és dolgozói, melyet ezúton is szeretnénk megköszönni.

Az általunk fenntartott nyolc évfolyamos német nemzetiségi iskola önálló gazdálkodási jogkörrel, saját gazdasági vezetővel rendelkezik. A város egyik legnagyobb általános iskolájának szakmai irányítását tapasztalt intézményvezetői csoport végzi (1 igazgató, 2 igazgatóhelyettes és 1 telephely-vezető).

**Nevelési célok:**

A Mosonmagyaróvári Móra Ferenc Általános Iskola (továbbiakban MMFÁI) nevelési céljai közül fontosnak tartjuk kiemelni az iskolában tanuló 710 tanuló német nemzetiségi nevelését, identitásának ébresztését, fejlesztését, amely elsősorban az osztályfőnöki órákon illetve a heti egy órás német népismeret tantárgy keretében valósul meg. Az iskola célja olyan fiatalok nevelése, akik mosonmagyaróvári lakosként vállalják családjuk német gyökereit, akik a nemzetiségi hagyományok és népszokások ápolásával és megőrzésével gazdagítják településünk kulturális életét. A nemzetiségi értékteremtésen kívül nagy hangsúlyt helyezünk az egyetemes emberi értékek fejlesztésére, a tanév fő vezérfonala a fentiekben szereplő Goehte idézet volt.

**Személyi feltételek:**

Az iskola 65 főállású, 9 fő részfoglalkozású és 4 óraadó pedagógussal látja el a német nemzetiségi oktatást-nevelést. Munkájukat 5 NOKS dolgozó és 5 technikai dolgozó segíti. Az intézmény szakos ellátottsága 100 %-os. Az SNI-s tanulók fejlesztését óraadók látják el. Örömteli tényként éljük meg azt, hogy a nyugdíjba vonuló pedagógusok helyébe minden tanévben fiatal, pályakezdő pedagógusok is kerülnek, így jelenleg biztosítottnak látszik a tantestület életkorfa szerinti megújulása.

A MMFÁI és a hozzátartozó 1.-4. évfolyamos máriakálnoki tagintézmény a térség elismert nemzetiségi intézménye. Szakmaiságára jellemző, hogy az intézményben jól felkészült pedagógusok dolgoznak. Különösen érvényes ez az alsós tanítókra valamint a 16 fős német nyelvi munkaközösség tagjaira, akik módszertani gazdagságukkal, továbbképzéseken való rendszeres részvételükkel naprakészek az élő idegen nyelv/nemzetiségi nyelv oktatásának módszertanában.

Fontosnak tartjuk megemlíteni, hogy napjainkban a pedagógusok kötelező 120 órás továbbképzésére a fenntartók általában nem biztosítanak anyagi forrást. Ezzel szemben a fenntartó Német Nemzeti Önkormányzat minden tanévben szorgalmazza a mórás pedagógusok továbbképzést, általában helyben szervezett akkreditált, tanúsítványt adó képzések megszervezésével. jelenleg egy fő német nemzetiségi tanító, 1 tanító matematika műveltségterületet végez (5.-6. osztályban matematika tanítására képesít), 2 fő középiskolai matematika tanári képesítést szerez januárban. Új dolgozóink 1 tanító a máriakánoki telephelyre, 1 napközis tanító alsós énekkar szervezésére, 1 matematika és 1 német szakos tanár.

**Tárgyi feltételek:**

Az iskolai költségvetés a körültekintő gazdálkodásnak és a nemzetiségi fenntartású intézményeket fenntartó nemzetiségi önkormányzatok parlamenti támogatásának köszönhetően minden évben lehetővé válik valamely épületünk fejlesztése, felújítása. Az elmúlt tanévben az alábbi fejlesztéseket tudtuk megvalósítani:

* **a még néhol előforduló régi radiátorok cseréje megtörtént**, az uszodai fényszórókat modern világító testekkel váltottuk fel.amely reményeink szerint jelentős megtakarítást fog eredményezni. Az energetikai felújítás kialakítása Ritter Imre nemzetiségi parlamenti képviselőnek köszönhetően támogatásból készült el.
* a számítástechnika tanterem átalakításával **egy új alsó tagozatos tanteremmel** gyarapodott iskolaépületünk,
* **9 új korszerű okos tábla** vásárlásával megkezdtünk a közel 10-15 éves „régi” táblák cseréjét,
* a tanmedence karbantartása megtörtént, **szeptembertől újra tudjuk indítani.**
* **2 osztálynyi iskola bútort**: padokat, székeket vásároltunk,
* az elsős és ötödikes tantermek felújítása, meszelése megtörtént,
* a tanév elején őszi terménykiállítást szerveztünk, azt követően egy jó hangulatú **szüreti bált szerveztünk,**
* szülői összefogással és 450.000 forint támogatással megújult a folyosó a máriakálnoki tagintézményben,

**További fejlesztési tervek, elképzelések:**

A MMFÁI magas tanulói létszáma miatt indokolt és szükséges lenne az épület bővítése néhány tanteremmel. Az intézmény területi elhelyezkedése miatt a bővítés csak az uszodai rész tetőtér beépítésével képzelhető el. Úgy tűnik, hogy 4 tantermes bővítéssel az iskola tanterem gondjai hosszú távra megoldódnának. Bízunk abban, hogy az épülő városi tanuszoda megvalósulásával iskolánk uszodai része felszabadul és ott új tantermeket tudunk a közeljövőben kialakítani.

* *legfontosabb feladatunknak tartjuk, hogy az újonnan megalakuló képviselőtestület adjon tájékoztatást a Városi Tanuszoda helyzetéről, hogy ennek megfelelően tervezhessünk.*

**A tanévet befolyásoló események:**

A tanévet alapvetően átható és meglehetősen zavaró körülménynek számított 2023 szeptemberében a ***„státusztörvény” miatti pedagógus körökben eluralkodó bizonytalanság,*** amely iskolánkban is sztrájkhoz vezetett. Egy kicsit megnyugtató volt a fenntartó és az intézményvezető számára is az az általános helyi dolgozói vélekedés, mely szerint: „a mi iskolánkra ez nem jellemző, nálunk nem olyan rossz a helyzet…”

A színvonalas tanulmányi munka mellett szaktanáraink felkészítő munkájának köszönhetően számos megyei, országos **versenyeredményünk** született, így több, ,mint húsz diák részesült a város Kiváló Tanulója elismerésben.

Ebben a tanévben ismét sor kerülhetett ballagó diákjaink búcsúműsorára, akik az Anconai szerelmesek című darabot mutatták be a városi művelődési központban.

Nagy örömünkre – talán az online nyíltnapoknak köszönhetően – nagyon sok szülő döntött a német nemzetiségi oktatás választása mellett, így 2023 szeptemberében ismét **5 első osztály** indítása vált szükségessé a MMFÁI-ban: 4 a főépületben, 1 a márikálnoki tagintézményben.

A tanulók nagy örömére a tanév végén „Budapest projektet” zátunk és nyáron több napos kirándulásokat, táborokat szerveztünk Budapestre.

A tanévzáró értekezleten munkaközösségvezetőink **„Erősségeink-Gyengeségeink”** címmel ppt segítségével értékelték munkájukat, melyet mellékelten csatolunk.

**Befejezés:**

Úgy gondoljuk, hogy a Német Nemzetiségi Önkormányzat által fenntartott MMFÁI – a jó együttműködésnek köszönhetően - az elmúlt tanévet a pedagógiai programban megfogalmazott céloknak megfelelően színvonalasan és eredményesen teljesítette.

Önkormányzatunk és a MMFÁI jó együttműködésének köszönhetően - reményeink szerint -nem merül feledésbe a helyi németség egykori meghatározó szerepe városunk életében.

Mosonmagyaróvár, 2024. szeptember 2.

Kocsisné Balassa Gyöngyi

elnök