****

**Mosonmagyaróvár társadalmi helyzetképe**

**Készült: Központi Statisztikai Hivatal, 2024. szeptember 2.**

Tartalom

[Bevezetés 3](#_Toc176169383)

[Demográfiai jellemzők 3](#_Toc176169384)

[Lakónépesség, korszerkezet 3](#_Toc176169385)

[Élveszületések 4](#_Toc176169386)

[Halálozások 5](#_Toc176169387)

[Belföldi vándorlások 7](#_Toc176169388)

[Nemzetközi vándorlások 8](#_Toc176169389)

[Mosonmagyaróvár a népszámlálási adatok tükrében 10](#_Toc176169390)

[A lakónépesség száma, összetétele 10](#_Toc176169391)

[A népesség családi állapota 12](#_Toc176169392)

[Vallás 12](#_Toc176169393)

[Nemzetiségi kötődés 13](#_Toc176169394)

[A lakónépesség legmagasabb iskolai végzettsége és a beszélt nyelvek 14](#_Toc176169395)

[A népesség gazdasági aktivitása 14](#_Toc176169396)

[A külföldi állampolgárságú népesség jellemzői 19](#_Toc176169397)

## Bevezetés

Jelen elemzés Mosonmagyaróvár Önkormányzatának felkérése alapján készült el. A megkeresés alapján az elemzés fókusza Mosonmagyaróvár település társadalmi és demográfiai változásai, különös tekintettel a városban élő külföldi állampolgárok társadalmi (családi állapot, korszerkezet, iskolázottság, gazdasági aktivitás) jellemzőinek feltárása. Ezeket a társadalmi változásokat az elemzés során demográfiai (születések, halálozások, vándorlások) és a népszámlálás során gyűjtött adatokkal térképeztük fel.

Mosonmagyaróvár határmenti elhelyezkedése gazdasági szempontból sok előnnyel jár, ugyanakkor olyan társadalmi, településüzemeltetési és városfejlesztési kihívásokat is állíthat a település vezetése elé, amelyek megoldása csak a tények széleskörű ismeretében lehetséges.

## Demográfiai jellemzők

### Lakónépesség, korszerkezet

Mosonmagyaróvár lakónépessége 2023. január 1-jén 34 226 fő volt, amely Győr-Moson-Sopron vármegye népességének 7,3%-a. A város lélekszáma 2018 év elejéhez képest 2,7%-kal gyarapodott, a vármegyében ez idő alatt 2,1%-os növekedés történt.

Mosonmagyaróvár népessége az általános tendenciákhoz hasonlóan öregszik: 2018 és 2023 között jelentősen, 8,1%-kal csökkent a gyermekkorúak száma, ugyanakkor a nyugdíjas korúaké 10,6, az aktív korú 15–64 éveseké 3,1%-kal nőtt. A vármegyében valamelyest eltérő folyamatok zajlottak le, azonban a lakosság öregedése itt is látható: a gyermekek száma ugyan 1,3%-kal nőtt és az aktív korúak létszáma lényegében nem változott, az időskorúaké viszont 10,8%-kal emelkedett.

Az elöregedés a korszerkezet jellemzésére használt ráták alakulásában is megmutatkozik: Mosonmagyaróváron 2023-ban száz 14 éves és annál fiatalabb gyermekkorúra 142 időskorú jutott, míg a vármegyében ez a mutató valamelyest kedvezőbb, 130 volt. Az öregedési index 2018-ban még 120 volt, majd lassú növekedés után 2021 után romlott erőteljesen.

Az eltartottsági ráta 49 volt, azaz száz 15–64 év közötti munkaképes korúra 49 eltartott korú személy jutott, ez némileg elmarad a vármegyei értéktől (51), ami a gyermeknépesség alacsonyabb arányával magyarázható.

**Mosonmagyaróvár és Győr-Moson-Sopron vármegye népessége korcsoportonként**

|  |  |  |  |  |
| --- | --- | --- | --- | --- |
| Korcsoport | Népesség száma, fő | | Népesség számának megoszlása, % | |
| Mosonmagyaróvár | Győr-Moson-Sopron vármegye | Mosonmagyaróvár | Győr-Moson-Sopron vármegye |
| **2018** | | | | |
| 0 – 14 éves | 5 043 | 68 452 | 15,1 | 14,8 |
| 15 – 64 éves | 22 327 | 311 916 | 67,0 | 67, |
| 65 éves és idősebb | 5 948 | 81 150 | 17,9 | 17,6 |
| Összesen | 33 318 | 461 518 | 100,0 | 100,0 |
| **2023** | | | | |
| 0 – 14 éves | 4 633 | 69 355 | 13,5 | 14,7 |
| 15 – 64 éves | 23 012 | 312 034 | 67,2 | 66,2 |
| 65 éves és idősebb | 6 581 | 89 920 | 19,2 | 19,1 |
| Összesen | 34 226 | 471 309 | 100,0 | 100,0 |

### Élveszületések

Mosonmagyaróváron 2022-ben 286 gyermek született. A születésszám a 2018. évi 286-ról 2020-ra 354-re nőtt, de még 2021-ben is meghaladta a 300-at. Mosonmagyaróváron 2022-ben ezer lakosra 8,3 élveszületés jutott, amely elmaradt a vármegyei értéktől (9,4).

Ha a születésszámot a szülőképes korú nők számához viszonyítjuk, ezer 15-49 éves korú nőre 2022-ben Mosonmagyaróváron 35, Győr-Moson-Sopron vármegyében 40 élveszületés jutott. A város mutatója 2018 és 2022 között a születési csúcsot jelentő 2020. év kivételével minden évben elmaradt a vármegyei értéktől.

Általános jelenség, hogy a gyermekszülés a nő egyre későbbi életkorára tolódik ki. Ez jellemző mind Mosonmagyaróvárra, mind a vármegyére: 2022-ben a 30-34 éves és a 25-29 éves nők hozták világra a legtöbb gyermeket.

2018-ban még a 25-29 éves korosztályban volt a legmagasabb az ezer nőre jutó születésszám, de 2022-re a 30-34 évesekhez tolódott el. Összességében elmondható, hogy 2018 óra minden évben a 25-34 éves nők voltak a legtermékenyebbek. Vármegyei összehasonlításban a fiatalabb korcsoportokban az ezer nőre jutó születésszám a városban, az idősebb korcsoportok esetében pedig a vármegyében volt magasabb.

**Korspecifikus élveszületési arányszámok, 2022**

Az elmúlt években Mosonmagyaróváron jelentősen emelkedett a házasságkötések száma, 2018-ban 161, 2022-ben 284 pár lépett házasságra, amely 76%-os növekedést jelent (a vármegyében 37%-os növekedés történt). A házasságkötések számának emelkedésével párhuzamosan számottevően csökkent a házasságon kívül született gyermekek száma és aránya. A városban 2022-ben a gyermekek négyötöde született házasságból és egyötöde házasságon kívül. Ez jelentős változás az öt évvel korábbi 62–38%-os arányhoz viszonyítva. A vármegyében hasonló folyamat játszódott le, 2018 és 2022 között a házasságból született gyermekek aránya 65-ről 84%-ra emelkedett.

Összhangban a teljes népesség iskolázottsági mutatóival, a mosonmagyaróvári lakóhelyű szülő nők iskolázottsági szintje valamelyest elmarad a vármegye átlagától. A 2022-ben gyermeket szült nők legnagyobb hányada, 45%-a középiskolát végzett, a vármegyében ez az arány 41% volt. A városban élő és 2022-ben szülő nők 28%-a felsőfokú végzettséggel rendelkezett, ugyanez az arány a vármegyében 37% volt. További 15%-uk érettségi bizonyítvány nélküli szakképzettséget szerzett, 12%-uk pedig az általános iskola 8 osztályát vagy annál kevesebbet végzett. A vármegyében ezek az arányok sorrendben 13 illetve 8%-ot tettek ki.

**Az élveszületések számának megoszlása   
az anya legmagasabb iskolai végzettsége szerint, 2022**

Mind Mosonmagyaróváron, mind a vármegyében a szülő nők döntő hányada foglalkoztatott volt. A vizsgált öt év során a Mosonmagyaróváron lakó szülő nők 87-90%-a foglalkoztatott volt (a vármegyében valamivel alacsonyabb, de szintén kedvező volt a mutató értéke, 83-88%). A városban 2022-ben az inaktív keresők, munkanélküliek és eltartottak aránya egyaránt 3,0-4,0% körül alakult, a vármegyében az inaktív keresők 6,6%-os aránya mellett a munkanélküliek és az eltartottak hányada 3,0% alatt maradt.

**Az élveszületések számának megoszlása az anya gazdasági aktivitása szerint, 2022**

### Halálozások

Mosonmagyaróváron 2018 és 2022 között összesen 2068-an haltak meg, amely a Győr-Moson-Sopron vármegyében ez idő alatt elhunytak 7,0%-át jelenti. A halálozások száma a városban és a vármegyében is 2019-ben volt a legalacsonyabb (378 valamint 5290 haláleset). A koronavírus-járvány által érintett években Mosonmagyaróváron a 400-at is meghaladta a halálesetek száma, 2020-ban 423, 2021-ben 470, a vármegyében 6089, illetve 6602 halálozás történt.

A halálozási ráta 2018-2022 között egy év kivételével 11-12 ezrelék körül és lényegében a vármegyei szinten alakult. Az egy kivétel 2021, amikor a koronavírus-járvány harmadik hulláma miatt 13,7 ezrelékre ugrott az éves halálozási ráta. A halálozás mértéke 2022-ben ismét a korábbi évek szintjének megfelelően alakult (11,4, vármegye: 12,1).

A férfiak halálozási rátája életkortól függetlenül magasabb, mint a nőké. Egyedül a 90 éves és idősebbek esetében fordított a helyzet, összefüggésben a nők magasabb várható élettartamával. Egyes korcsoportoknál, pl. a középkorú férfiak esetében a halálozási ráta akár 2,5-3,5-szerese a nők rátájának.

Győr-Moson-Sopron vármegyében hasonló tendenciák érvényesülnek, mindamellett, hogy a születéskor várható élettartam folyamatosan emelkedik (rendre meghaladva az országos értéket), 2022-ben a férfiaknál 73,8 év, a nőknél 80,2 év volt.

**Ezer megfelelő korú lakosra jutó halálozás Mosonmagyaróváron   
nemeként és korcsoportonként, 2022**

2022-ben Mosonmagyaróváron a vezető halálok leginkább a keringési rendszer egyes betegségeire vezethető vissza. Az elhunytak mintegy fele – 47%-a – az ebbe a haláloki főcsoportba (BNO-10; IX. (I00-I99)) tartozó betegségek következtében halálozott el. A nőknél 54%-ban, a férfiaknál 41%-ban ezek a betegségek tehetők felelőssé. A halálozások negyedét rosszindulatú daganatok (C00-C99) okozták, a férfiaknál nagyobb (29%-os) arányban. (Az év során öt fő önkezével vetett véget életének.) A halálokok tekintetében évről-évre nem történt számottevő változás, kivéve a koronavírus-járvány által érintett 2021. évet, amikor a koronavírus következtében elhunytak száma 23%-ot tett ki. Mindez azt jelenti, hogy egy évben átmenetileg a COVID volt a második vezető halálok a városban. Győr-Moson-Sopron vármegyében a vezető halálokok a mosonmagyaróvárihoz hasonlóan alakultak.

**A halálozások száma főbb halálokok szerint**

### Belföldi vándorlások

A belföldi vándorlások (állandó és ideiglenes együttesen) tekintetében Mosonmagyaróváron a vizsgált öt év során változó tendencia volt megfigyelhető. 2018-2020 között a város vándorlási pozitívummal rendelkezett, amely éves szinten, a 2018. évi 241 fős többletről 2020-ra 171 fősre apadt, majd 2021-től a belföldi vándorlási egyenlege már negatív előjelű volt. A költözések egyenlege a két év (2021-2022) alatt csekély mértékben, összesen 104 fővel csökkentette a város mintegy 35 ezres lakónépességét.

Az öt év mérlege összességében még így is 543 fős pozitívummal zárt, amely a város természetes fogyását (-539 fő) teljes mértékben kompenzálta.

A város és tágabb térsége népességmegtartó, és -vonzó potenciálját az osztrák, valamint szlovák határ, Bécs és Pozsony közelsége, a nyugati országrész kedvezőbb munkaerőpiaci körülményei és a könnyebb megközelíthetőség (M1 autópálya, vasúti fővonal) biztosítják.

A Mosonmagyaróvárról elköltözők is többnyire vármegyén belüli lakóhelyet választottak maguknak. Évente átlagosan 208 fős volt a vándorlási veszteség Győr-Moson-Sopron vármegye más településeinek javára. Ugyanakkor az ország összes többi vármegyéjével, valamint Budapesttel szemben is vándorlási nyereséget könyvelhetett el a város.

Mosonmagyaróvárra a vármegyén túlról elsősorban az ország keleti térségeiből költöznek: Borsod-Abaúj-Zemplénből összesen 245 fős, Szabolcs-Szatmár-Beregből 233 fős, Hajdú-Biharból 170 fős, valamint Békésből 137 fős többletet realizált. Az előbbieken túl Dél-Dunántúl vármegyéi közül a somogyi 132 fős többlet jelentős.

**Mosonmagyaróvár vándorlási egyenlegének öt éves (2018-2022) összege   
vármegyék szerint**

E vándorlási folyamatok a vármegye egészére érvényesültek, hiszen Győr-Moson-Sopron minden évben belföldi vándorlási nyereséggel rendelkezett, ami évente átlagosan mintegy 3500 fős többletet jelentett a vármegyének. A főbb küldő vármegyék – az öt év távlatában – Borsod-Abaúj-Zemplén (2305 fős többlet), Szabolcs-Szatmár-Bereg (1811), Komárom-Esztergom (1799), Hajdú-Bihar (1648), valamint Veszprém (1612) voltak.

Mosonmagyaróvár a pozitív vándorlási egyenlegének ellenére – a vizsgált időszakban – csekély mértékben, mindössze 3,1%-kal részesedett a vármegye belföldi vándorlási egyenlegéből.

### Nemzetközi vándorlások

A Mosonmagyaróváron tartózkodó külföldi állampolgárok[[1]](#footnote-1) száma 2018 és 2023. január elseje között 1073 főről – hasonlóan a vármegyei folyamathoz – bő másfélszeresére emelkedett. 2023. január elsején 1721 külföldi élt a városban. Ez a vármegyei 17,2 ezres külföldi lakónépesség 10%-a volt. Ezer lakosra 50 külföldi jutott, amely jelentősen felülmúlta a Győr-Moson-Sopron vármegyeit (36).

A külföldiek 91%-a európai, 8,5%-a ázsiai ország állampolgára volt. Legnagyobb arányban az ukránok képviseltették magukat. Közel 700 fős létszámukat már 2019-ben (590 fő) megközelítették. 2018-ban még mindössze 134-en éltek a városban, az év során bekövetkezett drasztikus létszámnövekedésük hátterében a keresőtevékenység állt. A külföldiek között képviselt 40%-os arányuk messze meghaladta a vármegyei átlagot (15%). Jelentős a mosonmagyaróvári szlovákok száma is (410 fő), részesedésük 24%, a szerbek aránya 7,7, a románoké 7,5, az osztrákoké 4,9% volt. A vizsgált időszak során az ázsiai országok állampolgárai átlagosan évi 40-50 fővel voltak jelen a városban, létszámuk azonban 2023. január elsejére bő háromszorosára, 147 főre emelkedett. A Mosonmagyaróváron tartózkodó ázsiaiak mintegy fele mongol volt, továbbá 15-20 fővel fülöp-szigetekiek, kínaiak és kazahok is képviseltették magukat.

**A Mosonmagyaróváron és Győr-Moson-Sopron vármegyében tartózkodó   
külföldi állampolgárok megoszlása, 2023. január 1.**

Mosonmagyaróváron az évek során a külföldiek között a férfiak voltak többen, azonban 2022-re a nemek aránya kiegyenlítetté vált, 2023-ban pedig már 85 fős nőtöbblet figyelhető meg. A külföldiek között az aktív korúak dominálnak, 60%-uk a 30-59 évesek közül került ki, összefüggésben a tartózkodás céljával, amely számukra leginkább a keresőtevékenységet jelentette. Mintegy harmaduk a fiatalabb korcsoportokba tartozott, míg a 60 év felettiek részesedése nem annyira számottevő (11%). Jelentős volt azon külföldiek aránya (26%), akiknek tartózkodási célja nem ismert, míg a családegyesítés közel 10%-uknak állt szándékában.

A 2023. január elsején Győr-Moson-Sopron vármegyében tartózkodó külföldi állampolgárok 44%-ának ismeretlen volt a tartózkodási célja. A keresőtevékenységet 29%-uk, a családegyesítést 17%-uk tartotta fő céljának.

A 2022. év során 468 külföldi állampolgár[[2]](#footnote-2) érkezett Mosonmagyaróvárra. Létszámuk 2018-ban volt a legmagasabb, akkor 670 főt tartottak számon bevándorlóként. Számuk azóta többnyire csökkent, a legkevesebben, 409-en 2021-ben érkeztek a városba. 2022-ben a mosonmagyaróvári bevándorlók adták a vármegyébe érkezők 16%-át.

A vizsgált évek alatt a bevándorlók 99%-a európai országból érkezett, kivéve a 2022-es évet, amikor Európa részesedése – a vármegyei trendhez hasonlóan – 75%-ra mérséklődött, ugyanakkor az ázsiai országoké – a korábbi évek minimális, 1% alatti részesedése után – 2022-re 25%-ra emelkedett.

Az Európából a városba érkezők legnagyobb hányada ukrán állampolgár volt. Részesedésük rendre a legmagasabb, 2018-ban és 2019-ben meghaladta a 70%-ot, majd 2020-ban 35%-ra csökkent (miközben a szlovákoké 5%-ról 41%-ra ugrott), ellenben 2021-ben, valamint 2022-ben újra megközelítette a 70%-ot. 2022-ben az európai országokból érkező bevándorlók 14%-a szerb, 8,9%-a szlovák, 3,2%-a osztrák és 2,9%-a román volt.

A 2022. év során Ázsiából érkező 115 fő 60%-a mongol, 18%-a fülöp-szigeteki, 14%-a kazahsztáni, és 7%-a pakisztáni volt.

A többségében munkavállalási korú bevándorlók elsődleges célja egyértelműen a keresőtevékenység (77%), amelynek a szerepe az évek során némileg csökkent, 2022-ben a családegyesítés mellett a szomszédos Ukrajnában kirobbant háborús konfliktus miatt már a nemzetközi védelem reményében is érkeztek a településre.

A külföldi állampolgárok Mosonmagyaróvárról történő kivándorlása[[3]](#footnote-3) 2020-ban érte el a csúcsát, amikor is az év során 452-en hagyták el a várost. Ez a korábbiak (320 ill. 316 fő), és az azt követő 2021. évi érték (314 fő) szűk másfélszerese. Az elvándorlás 2022-ben tovább mérséklődött, alig kétszáz főre csökkent a kivándorlók száma, ami a Győr-Moson-Sopronból való kivándorlás 12%-a.

A kivándorlók szinte kizárólag európai állampolgárok voltak, 2022-ben hányaduk 96%-ot tett ki (ami a vizsgált időszak legalacsonyabb értéke), további 3,5%-uk ázsiai. A 199 fő 60%-a ukrán, 13%-a szlovák, 12%-a szerb, valamint 4%-a román volt.

A külföldiek nemzetközi vándorlásának egyenlege Mosonmagyaróváron az öt év során ingadozott. 2018-ban és 2019-ben 350, valamint 283 fős nemzetközi vándorlási pozitívumot realizált a város, majd 2020-ban 36 fős negatívumban zárt (melyet többségében a kivándorló ukrán állampolgárok okoztak). 2021-ben újra mintegy száz fős többletet generált a nemzetközi vándorlásból, és 2022-ben 269 fős pozitívumot tudott elkönyvelni. Mosonmagyaróvár az öt év alatt összesen 961 fős nemzetközi vándorlási nyereséget realizált. Győr-Moson-Sopron vármegye minden évben szintén jelentős – átlagosan évi 1700 fős – pozitívummal zárt.

## Mosonmagyaróvár a népszámlálási adatok tükrében

### A lakónépesség száma, összetétele

Mosonmagyaróvár népességének nagyságát, demográfiai összetételét vagy a foglalkoztatottság jellemzőit érdemes a rendszeresen, általában 10 évente ismétlődő és mindenkire kiterjedő lakossági összeírások tükrében is megvizsgálni, hogy még árnyaltabb képet kaphassunk a társadalmi és gazdasági folyamatokról.

Mosonmagyaróvár az ország gazdaságilag legfejlettebb, leginkább prosperáló térségében helyezkedik el, és földrajzi fekvése, az osztrák és szlovák határ, illetve a két szomszédos főváros, Bécs és Pozsony közelsége teszi még különlegessebbé. Ezt támasztja alá – az országos tendenciával ellentétes – egyre gyarapodó népességszám is: a legutóbbi népszámlálás eszmei időpontjában, 2022. október 1-jén 34 ezer főt számláltak, amely a 2011-ben tartott cenzus óta 6,0%-kal, míg 2001-hez képest 13%-kal emelkedett.

A több mint 100 éve városi ranggal büszkélkedő település Győr és Sopron után a 3. legnépesebb a vármegyében, 2022-ben itt élt Győr-Moson-Sopron népességének 7,3, míg a Mosonmagyaróvári járásnak 43%-a.


**A népesség száma és változása, 2022**

A népesség korösszetétele jelentősen átalakult, 2001-ben még a 15 év alattiak létszáma felülmúlta 65 éves és annál idősebbekét (+19%-kal), 10 évvel később már ugyanannyi időskorú élt a településen, mint fiatal, míg 2022-ben a 65 éves és annál idősebbek mintegy 6600 fős létszáma 2 ezer fővel haladta meg a 15 év alattiakét. Az elmúlt több mint két évtizedben az öregedési index (a száz gyermekkorúra jutó időskorúak aránya) értéke 84-ről 144-re emelkedett, ami idősödő korszerkezetet jelez.

Ehhez hasonlóan változott az aktív korúakra, 15–65 évesekre jutó eltartási teher összetétele is: míg 2001-ben a gyermekkorúak, addig 2022-ben már az idősek eltartása jelentette a nagyobb súlyt. A száz aktív korúra jutó 15 év alattiak száma két évtized év alatt 22-ről 20-ra csökkent, a 65 éves és annál idősebbeké 18-ról 29-re emelkedett.

A dinamikusan emelkedő népességszámot az emelkedő átlagéletkor mellett az aktív korúak, azon belül is a 30–49 évesek létszámának növekedése magyarázza. Ez utóbbi korosztályba, amely a város népességének egyharmadát adja, 2001 óta 26%-kal többen tartoztak.

**Mosonmagyaróvár népessége korcsoportok szerint, %**

****

Az idősödő korösszetételű térségekben az átlagosnál magasabb a nők aránya. Mosonmagyaróváron 2022-ben ezer férfira 1087 nő jutott, a „nőtöbblet” hasonlóan alakult az előző népszámláláskor is (1090), míg 2001-ben a nemek közti különbség kiegyenlítettebb volt (1068).

### A népesség családi állapota

A hazai társadalmi viszonyokat a házasok arányának csökkenése, illetve a nőtlenek, hajadonok arányának növekedése jellemzi. Mosonmagyaróváron 2022-ben a 15 éves és idősebb népesség 44%-a, mintegy 13 ezer fő volt házas. Ez hasonló ugyan az országos viszonylathoz (43%), de nagyon eltér a korábbi cenzusok eredményeitől: 2011-ben még a településen élők 47, 2001-ben pedig 54%-uk élt törvényes párkapcsolatban.

A nőtlenek és hajadonok létszáma az ezredforduló óta 3 ezer fővel nőtt, meghaladva a 10 ezer főt, arányuk 6,3 százalékponttal 34%-ra emelkedett. Egyre többen élnek elváltként is, számuk 2,2 ezerről 3,8 ezerre, az adott korú népességen belüli arányuk pedig 8,6%-ról 13%-ra változott.

**Mosonmagyaróvár népességének megoszlása családi állapot szerint\***

\* a 15 éves és annál idősebb népességen belül

Napjainkban mind a házasságkötés, mind a gyermekvállalás egyre későbbi életkorra tolódik. Mosonmagyaróváron 2022-ben a 15 éves és annál idősebb nők körében a gyermektelen (28%), illetve egy gyermekkel rendelkezők (23%) aránya kismértékben ugyan, de nőtt 2001 óta, míg azon nők aránya, akik egynél több gyermeknek adtak életet, enyhén csökkent. A legjellemzőbb gyermekszám a kettő, 5 és fél ezren vállaltak ennyi gyermeket (36%), míg háromnál többet közel 500-an szültek (3,2%).

### Vallás

A népszámlálás vallásra vonatkozó, önkéntesen kitöltendő kérdését a legutóbbi összeíráskor Mosonmagyaróvár lakosságának 57%-a válaszolta meg. 2011-ben még 70%-uk, tíz évvel korábban 90%-uk nyilatkozott érdemben a világnézetével kapcsolatosan. 2022-ben a válaszadók közel kétharmada, 12 ezer fő vallotta magát katolikusnak, döntő többségük római, elenyésző hányaduk görögkatolikus. 2001-ben még az akkori válaszadók háromnegyede, több, mint 20 ezer fő volt katolikus. Reformátusok kevesen élnek a városban, számuk mindhárom összeírás során alig haladta meg az ezret, és még ennél is kevesebben és egyre fogyatkozó létszámban élnek itt evangélikusok. A három cenzus során a válaszadók egyre növekvő hányada – 16, 24, illetve 26%-a – nyilatkozott úgy, hogy nem tartozik semelyik közösséghez vagy felekezethez sem, azaz nem vallásos.

**Mosonmagyaróvár népessége vallásuk szerint, 2022**

**(a válaszadók arányában)**

### Nemzetiségi kötődés

A 2022. évi népszámlálás során a nemzetiséggel, az anyanyelvvel és a családi, baráti közösségben használt nyelvvel kapcsolatos, ugyancsak önkéntesen megválaszolható kérdésekre a lakosság közel kilenctizede válaszolt. Ez alapján a mosonmagyaróváriak döntő többsége (98%-a) továbbra is magyar nemzetiségűnek vallotta magát, de némileg színesedett a város etnikai összetétele.

A törvény a magyar mellett 13 hazai nemzetiséget sorol fel, e mellett további, bevándorolt nemzetiségek is élnek hazánkban. Előbbihez tartozónak az itt élők 7,8, utóbbihoz további 2,6%-a vallotta magát.

A nemzetiségi kötődés alapján a legnépesebb hazai kisebbség a német, a válaszadók 3,4%-a, 1020 fő vallotta e nemzetiséghez tartozónak magát. Ebből 729-en családi, baráti közösségben is használták a német nyelvet, míg anyanyelvüknek mindössze 171-en tekintették. További, nagyobb etnikai közösséget alkotnak az ukrán (1,2%), a szlovák (1,1%) és a roma (0,8%) nemzetiséghez tartozók. Előbbi kettőre jellemző, hogy többségük anyanyelvüknek tekinti és használja is a mindennapokban az ukrán, illetve szlovák nyelvet, míg a romák elsősorban magyarul beszélnek és azt vallják anyanyelvüknek is.

**Mosonmagyaróvár népessége a nemzetiséghez tartozás alapján, 2022**

Magyar nemzetiségű: 29 538 fő

### A lakónépesség legmagasabb iskolai végzettsége és a beszélt nyelvek

Mosonmagyaróvár 7 éves és idősebb népességének iskolai végzettsége az általános tendenciáknak megfelelően folyamatosan javul, ami részben a változó korösszetételnek is köszönhető.

2001-ben még a lakosság 44%-ának, 2022-ben már csak 27%-ának volt legfeljebb általános iskola a legmagasabb végzettsége. Érettségi nélküli középfokú szakmai végzettséggel 22%, érettségivel a 7 éves és idősebb népesség harmada rendelkezett. Mindkét arány emelkedett a korábbi népszámlálásokhoz képest, de a leginkább szembetűnő változás a felsőfokú végzettségűek arányának a növekedése volt. A mosonmagyaróvári adatok alapvetően a Győr-Moson-Sopron vármegyei átlaghoz hasonlóan alakultak, azt azonban meg kell jegyezni, hogy a 2001. évi népszámlás idején még a mosonmagyaróvári lakosok iskolai végzettsége volt jobb a vármegyeinél (arányaiban kevesebb volt a legfeljebb általános iskolai végzettségűek, több az érettségizettek és a diplomások aránya), 2022-re viszont már kismértékben ugyan, de a vármegyei átlagok voltak kedvezőbbek.

Az osztrák-magyar határ közelsége jelentősen befolyásolja a lakosság nyelvismeretét: Mosonmagyaróváron a legszélesebb körben beszélt idegen nyelv a német, amely az angol nyelv elmúlt évtizedben tapasztalható térhódítása ellenére is megőrizte a vezető helyét. 2022-ben a népesség 30%-a (de már 2011-ben is 26%-a) beszélt németül, angolul 22% értette meg magát. A többi nyelv szerepe elhanyagolható, egyedül az ukrán nyelv beszélőinek a megtöbbszöröződése érdemel említést (ami a 2022. februárjában kirobban orosz-ukrán háborús konfliktus elől menekülők jelentős számának következménye).

### A népesség gazdasági aktivitása

Mosonmagyaróvár település az ország egyik leginkább prosperáló, magas foglalkoztatási szinttel rendelkező térségében helyezkedik el. A magas aktivitási mutatókat nem csak a helyi gazdaság, hanem az osztrák-magyar-szlovák hármashatár lehetőségei is erősítik.

**A mosonmagyaróvári népesség gazdasági aktivitás szerinti összetétele\***

\* A 2022-es népszámlálás során a gyed, gyes mellett dolgozók mellett azok a – korábban inaktívnak vagy munkanélkülinek számító – személyek is foglalkoztatottnak minősülnek, akik a gyermekgondozási ellátás igénybevétele előtt dolgoztak utoljára, a távollét idején pénzbeli juttatásban részesülnek, és az ellátás igénybevételét követően visszatérhetnek korábbi munkahelyükre. Emiatt a 2022-es adatok a korábbi népszámlálások adataival csak korlátozottan összehasonlíthatók.

2022-ben a város teljes népességének 56%-a, 19 ezer fő volt gazdaságilag aktív, e népesség legnagyobb része aktív kereső volt. A foglalkoztatottak létszáma az előző népszámlálás óta 25%-kal nőtt, a növekedés az aktív keresők (+2,5 ezer fő), a gyermekgondozási ellátásban részesülők (+765 fő)[[4]](#footnote-4), valamint nyugdíj és járadék mellett dolgozók (+447 fő) számának változásából tevődik össze. Ez a nagymértékű bővülés nemcsak Mosonmagyaróváron, de vármegye-szerte és országosan is jellemző volt, hátterében pedig a gazdaság bővülése mellett a gyermeket nevelő anyák munkaerőpiacra történő visszatérésének ösztönzése, a nyugdíjkorhatár emelkedése, illetve részben a fent említett módszertani változás áll. A gazdaságilag aktív népesség közé tartoznak a munkanélküliek is, akik alacsony száma és aránya az előző népszámlálás óta tovább csökkent, 2022-ben a népesség 2%-át sem érte el.

A gazdaságilag inaktív népesség száma egy évtized alatt mintegy 1,3 ezer fővel csökkent. A csökkenésben a népesség korösszetételének változása mellett a nyugdíjakra vonatkozó jogszabályok módosulása is szerepet játszott. Az inaktívak 48%-a volt ellátásban részesülő inaktív (főleg nyugdíjas), 52%-uk pedig eltartott. Az eltartott népesség létszáma alig változott, többségük nappali tagozatos tanuló volt. A tanulók száma és az eltartottakon belüli aránya azonban az előző népszámláláshoz képest erőteljesen lecsökkent, összefüggésben az érintett korcsoport népességben képviselt súlyának mérséklődésével.

**A népesség számának gazdasági aktivitás szerinti összetétele   
a népszámlálások időpontjában**

|  |  |  |  |  |  |  |
| --- | --- | --- | --- | --- | --- | --- |
| Megnevezés | Mosonmagyaróvár | | | Győr-Moson-Sopron vármegye | | |
| 2011 | 2022 | index; (2011= 100%) | 2011 | 2022 | index; (2011= 100%) |
| Foglalkoztatott | 14 740 | 18 430 | 125,0 | 198 306 | 245 352 | 123,7 |
| Ebből: |  |  |  |  |  |  |
| aktív kereső | 14 014 | 16 492 | 117,7 | 189 821 | 218 328 | 115,0 |
| gyermekgondozási ellátás mellett dolgozó\* | 86 | 851 | **…** | 889 | 13 137 | **…** |
| nyugdíj, járadék mellett dolgozó | 640 | 1087 | 169,8 | 7 596 | 13 887 | 182,8 |
| Munkanélküli | 1 048 | 583 | 55,6 | 15 180 | 7 299 | 48,1 |
| ***Gazdaságilag aktív népesség*** | **15 788** | **19 013** | **120,4** | **213 486** | **252 651** | **118,3** |
| Ellátásban részesülő inaktív | 8 602 | 7 196 | 83,7 | 125 294 | 100 016 | 79,8 |
| Eltartott | 7 614 | 7 726 | 101,5 | 109 205 | 113 278 | 103,7 |
| Ebből: |  |  |  |  |  |  |
| nappali tagozatos tanuló | 4626 | 4263 | 92,2 | 69 946 | 61 210 | 87,5 |
| ***Gazdaságilag nem aktív népesség*** | **16 216** | **14 922** | **92,0** | **234 499** | **213 294** | **91,0** |
| **Népesség összesen** | **29 965** | **32 004** | **106,0** | **447 985** | **465 945** | **104,0** |


\*a 2011-es és a 2022-es népszámlálás eltérő módszertani meghatározása miatt az adatok nem összehasonlíthatók.

A Mosonmagyaróváron élő több mint 18 ezer foglalkoztatott 88%-a alkalmazottként végezte a munkáját (beleértve az alkalmi munkavállaló, közmunkás, közfoglalkoztatott, közhasznú, közcélú stb. munkát végzőket is), további 8,0%-uk egyéni vállalkozóként, 3,3%-uk pedig társas vállalkozások tagjaként dolgozott. Ezek a megoszlások érdemben nem változtak 2001, illetve 2011-hez képest, illetve szinte megegyeznek a Győr-Moson-Sopron vármegyei adatokkal.

A foglalkoztatottak legtöbbje felsőfokú és középfokú végzettséget igénylő foglalkozásokban, gépkezelőként, összeszerelőként, járművezetőként, mezőgazdasági, fegyveres és egyszerű foglalkozásokban, illetve kereskedelmi és szolgáltatási, irodai és ügyviteli területen, és ipari és építőipari munkakörben dolgozott. A gazdasági aktivitás emelkedésének megfelelően minden kategóriában nőtt a foglalkoztatottak száma, a leginkább a gépkezelők, járművezetők, mezőgazdasági, fegyveres és egyszerű foglalkozásokban, legkevésbé pedig a szakképesítést igénylő ipari és építőipari foglalkozásokban. A foglalkoztatottsági szint emelkedésével és a Mosonmagyaróvárra irányuló országon belüli vándorlási folyamatokkal (jelentős bevándorlási többlet Borsod-Abaúj-Zemplénből és Szabolcs-Szatmár-Beregből) az elmúlt 20-évben nagyobb teret nyertek a gépkezelői, operátori, gépkocsivezetői és más egyszerű foglalkozások, míg a szakképesítést igénylő ipari és építőipari foglalkozások vesztettek súlyukból.

**A Mosonmagyaróváron élő foglalkoztatottak szakmacsoportok szerinti**

|  |  |
| --- | --- |
| **száma** | **megoszlása** |



A település harmadik legnépesebb vármegyei városként betöltött szerepe, valamint gazdaságszerkezete meghatározza a foglalkoztatottak nemzetgazdaság szerinti összetételét. A Mosonmagyaróváron élők közül a legtöbben (5,6 ezren; a foglalkoztatottak 31%-a) az iparban dolgoztak, ezt követte a kereskedelem, gépjárműjavítás, az építőipar és a szállítás, raktározás és vendéglátás nemzetgazdasági ág. Minden jelentős területen nőtt a foglalkoztatottak száma 2011-hez képest, legnagyobb mértékben az adminisztratív szolgáltatásokat nyújtó ágazatban, a szállításban, valamint az építőipar területén. A jelentős foglalkoztatotti létszámú ágazatok közül egyedül az oktatásban történt csökkenés. Ezek a változások 2011-hez képest érdemben nem változtatták meg a település foglalkoztatási szerkezetét.

**A foglalkoztatottak megoszlása nemzetgazdasági ágak szerint; 2022**

Mosonmagyaróvár elhelyezkedése és az úthálózatba illeszkedése miatt kiváló lehetőséget teremt arra, hogy a lakosok a településtől távolabb vállaljanak munkát akár napi szinten ingázva is. Az népszámlálási adatok összehasonlításából kiderül, hogy a foglalkoztatott népesség egyre növekvő száma mellett, arányaiban egyre többen vállalnak munkát a város határain túl. 2011-ben még a Mosonmagyaróváron élő foglalkoztatottak több mint nyolctizede dolgozott helyben, azaz a lakóhelyén (otthon) vagy a lakóhely településén, addig 2022-re ez az arány hattizedre csökkent. Országon belül és változó településen[[5]](#footnote-5) a foglalkoztatottak több mint ötöde dolgozott, külföldre 19%-uk ingázott. Ez utóbbi több mint 3,4 ezer főt jelent, ami a 2001 óta tízszeres, 2011 óta közel kétszeres növekedést jelent. Sokat mond, hogy a településen élők 2001-hez képest elért 5,3 ezer fős foglalkoztatási növekményéből jelentős részt, 3,1 ezer főt a külföldre ingázók tesznek ki.

A helyben lakók mellett Mosonmagyaróvár gazdaságának egyre fontosabb szereplői a bejáró foglalkoztatottak is: a 2011-ben mértnél 43%-kal többen, összesen 7,7 ezren ingáztak a városba más településről munkavállalási céllal, ami a helyben foglalkoztatottak 41%-át jelentette. Az településre ingázók növekedése egyben az is jelenti, hogy Mosonmagyaróvár munkaerőpiacán a külföldre ingázókat a belföldi ingázás mérsékelten tudja csak pótolni.

**A Mosonmagyaróvár lakónépességének megoszlása munkavégzési hely szerint**

Győr-Moson-Sopron vármegyében – szintén a magyar-osztrák-szlovák határhoz közeli elhelyezkedése miatt – a napi ingázásnak nagyon jelentős szerepe van: a foglalkoztatottaknak csak a fele dolgozott a saját lakóhelyén vagy a lakóhely településén, további harmada más magyarországi településre ingázott. Külföldre a foglalkoztatottak 13%-a (vármegyei összehasonlításban ez a legnagyobb arány), mintegy 31 ezer fő járt el napi vagy heti rendszerességgel, ez 2011-hez képest mintegy 17 ezer fős bővülést jelent. Mindez azt jelenti, hogy minden tizedik vármegyei külföldre ingázó mosonmagyaróvári lakhellyel rendelkezett.

**A foglalkoztatott népesség összetétele a munkavégzési hely szerint, 2022**

A mosonmagyaróvári foglalkoztatottak közül mintegy 3,5 ezren ingáztak belföldre, ebből 3,1 ezren a vármegyén belül, míg Budapestre 213-an jártak el naponta dolgozni.

A munkavégzési célú ingázás legfőbb külföldi célterülete Ausztria volt. A külföldre ingázók 90%-a (3,1 ezer fő) ebben az országban dolgozott. Szlovákiába mindössze 195-en jártak át naponta, azonban megjegyzendő, hogy a Mosonmagyaróvári járás területéről több mint 3 ezren ingáztak északi szomszédunkhoz, amit jelentősen befolyásol a határ túloldaláról Magyarországra költöző szlovák állampolgárok száma (a jelenség Rajka település esetében a leginkább szembetűnő).

**A külföldre ingázó foglalkoztatottak főbb célországaik szerint, 2022**

### A külföldi állampolgárságú népesség jellemzői

Mosonmagyaróváron a 2022-es népszámlálás alkalmával – az előző cenzusoknál lényegesen több - 1516 külföldi állampolgárt[[6]](#footnote-6) írtak össze, azaz ennyi külföldinek volt Mosonmagyaróvár az állandó vagy ideiglenes lakhelye. Ez azt is jelenti, hogy minden tizedik Győr-Moson-Sopron vármegyei külföldi állampolgár Mosonmagyaróváron élt. A külföldiek körében, akár a teljes népesség között 53%- volt a nők aránya.

A külföldi népességnek kevéssel több, mint a fele európai, de nem Európai Uniós ország állampolgára. Állampolgárság szerint az ukránok (630 fő), a szlovákok (430 fő) és a szerbek (101 fő) teszik ki a Mosonmagyaróváron élő külföldiek több, mint háromnegyedét. Az előző népszámláláshoz képest mért többlet szinte kizárólag az ukrán állampolgároknak köszönhető.

**A külföldi állampolgárságú népesség száma Mosonmagyaróváron**

A városban élő külföldiek korszerkezete az aktív korúak dominanciáját mutatja: 83%-uk 15–64 éves, ez 16 százalékponttal magasabb, mint a mosonmagyaróvári átlag. Ennek megfelelően a gyermekek és az idősek aránya alacsonyabb.

Noha arányaiban több az aktív korú személy, részben a munkavállalási célú ideérkezés miatt a külföldiek között mégis több a nőtlen, hajadon, ugyanakkor kevesebb az elvált és az özvegy. A 15 éves és idősebb külföldi népesség (1396 fő) 51%-a volt nőtlen, vagy hajadon, amely 17 százalékponttal haladta meg a városi átlagot.

**A 15 éves és idősebb mosonmagyaróvári népesség családi állapot szerint, 2022**


A 7 éves és idősebb külföldi állampolgárok (1468 fő) harmadának a legmagasabb iskolai végzettsége az érettségi, további 22%-uk diplomás, szintén 22%-uk legfeljebb általános iskolai végzettséggel rendelkezett a népszámlálás idején. A mosonmagyaróvári átlag ehhez hasonlóan alakul, azzal a különbséggel, hogy arányaiban kevesebb a diplomás és több a szakképzettséggel rendelkező.

**A 7 éves és idősebb mosonmagyaróvári népesség   
legmagasabb iskolai végzettség szerint; 2022**

A külföldi állampolgárok között 101 fő járt valamilyen közoktatási intézménybe, közülük 69-en alapfokú, 21-en középfokú és 11-en felsőfokú tanulmányokat folytattak. Külföldi oktatási intézménybe 26-an jártak.

A korszerkezet és a családi állapot különbségeivel összhangban, a Mosonmagyaróváron élő külföldi állampolgárok gazdasági aktivitása is eltér a városi átlagoktól. A mintegy 1400 fő 15 éves és idősebb külföldi közel nyolctizede volt foglalkoztatott, 12%-uk ellátásban részesülő inaktív, 7,5%-uk eltartott és mindössze 1,4%-uk volt munkanélküli. Többségük a feldolgozóiparban vállalt munkát, de jelentős az adminisztratív és szolgáltatást támogató tevékenységet végzők száma is. A foglalkoztatottak aránya 15 százalékponttal magasabb, az inaktívak aránya 12 százalékponttal alacsonyabb volt a városi átlagnál.

**A 15 éves és idősebb mosonmagyaróvári népesség   
gazdasági aktivitás szerint, 2022**



1. Magyarországon tartózkodó külföldi állampolgár: az a regisztrációval, vagy tartózkodásra, illetve letelepedésre jogosító engedéllyel rendelkező külföldi állampolgár, aki az adott év január 1-jén Magyarországon tartózkodott. A Magyarországon tartózkodó külföldi állampolgárok adatai 2012. január 1-jétől tartalmazzák a menekültként és oltalmazottként elismert személyek számát is. A 2018-as referenciaévtől az elismert menekültek és oltalmazottak számának meghatározása becslést is tartalmaz.

   Forrás: Országos Idegenrendészeti Főigazgatóság (OIF) és Belügyminisztérium (BM). [↑](#footnote-ref-1)
2. Magyarországra bevándorló külföldi állampolgár: az adott évben Magyarországra belépő, és a hatályos jogszabályoknak megfelelő tartózkodásra vagy letelepedésre jogosító engedélyt, vagy regisztrációs igazolást kapott külföldi állampolgár. [↑](#footnote-ref-2)
3. Magyarországról kivándorló külföldi állampolgár: azon regisztrációval, vagy tartózkodásra, illetve letelepedésre jogosító engedéllyel rendelkező külföldi állampolgár, aki az adott évben Magyarországot a visszatérés szándéka nélkül elhagyta, akinek az engedély érvényessége lejárt és új engedélyt nem kért, valamint akinek az engedélyét visszavonás miatt érvénytelenítették. [↑](#footnote-ref-3)
4. Módszertani változás miatt a gyermekgondozási ellátás mellett dolgozókat már nem az inaktívak, hanem a gazdaságilag aktívakon belül a foglalkoztatottak közé számoljuk; bővebben: [STADAT – Módszertan – Munkaerő (ksh.hu)](https://www.ksh.hu/docs/hun/modsz/mun_modsz.html) [↑](#footnote-ref-4)
5. Azok a foglalkoztatottak, akik tevékenységüket rendszeresen más-más településen végzik [↑](#footnote-ref-5)
6. A hazánkban élő külföldiek akkor tartoznak bele a lakónépességbe, ha legalább 12 hónapja életvitelszerűen Magyarországon élnek, vagy szándékoznak élni. [↑](#footnote-ref-6)