**A mosonmagyaróvári** **Piarista Gimnázium,**

**Általános Iskola és Óvoda**

**tanév végi beszámolója**

**2023/2024. tanév**



Készítette: Nyerges-Zombó Katalin

intézményvezető

Piarista Gimnázium, Általános Iskola és Óvoda

OM azonosító: 030502

9200 Mosonmagyaróvár, Fő utca 4.

Telefon: +36-96/576-475, 576-476, 576-477

E-mail cím: iskola@movar.piarista.hu

Honlap: http://movar.piarista.hu

# **Bevezetés**

## **A 2023/2024-es tanévet meghatározó jogszabályok**

* 2011. évi CXC. nemzeti köznevelésről szóló törvény
* 2023. évi LII. törvény a pedagógusok új életpályájáról
* 20/2012. (VIII.31.) EMMI rendelet a nevelési-oktatási intézmények működéséről és a köznevelési intézmények névhasználatáról
* 229/2012. (VIII.28.) Korm. rendelet a nemzeti köznevelésről szóló törvény végrehajtásáról. 23§ Közzétételi lista
* 401/2023. (VIII. 30.) Korm. rendelet a pedagógusok új életpályájáról szóló 2023. évi LII. törvény végrehajtásáról
* 30/2023. (VIII. 22.) BM rendelet a 2023/2024. tanév rendjéről
* 10/1997. (VI.13) kormányrendelet az érettségi vizsgáztatás szabályairól
* 36/2015. (III.6) kormányrendelet az érettségi vizsgaszabályzat módosításáról
* Egyes törvényeknek a gyermekek védelme érdekében történő módosításáról szóló 2013. évi CCXLV. Törvény.
* Egyes oktatási tárgyú törvények módosításáról szóló 2014. évi XXXVI. törvény
* A köznevelés szabályozására vonatkozó egyes miniszteri rendeletek módosításáról szóló 34/2014. (IV. 29.) EMMI rendelet.
* 9/2018. (V. 19.) NGM rendelet a 2019. évi munkaszüneti napok körüli munkarendről
* Az egyes köznevelési tárgyú miniszteri rendeletek módosításáról szóló 6/2014. (I. 29.) EMMI rendelet.
* 11/2012. (VII. 30.) EMMI rendelet a kerettantervek kiadásának és jóváhagyásának rendjéről, valamint egyes oktatási jogszabályok módosításáról szóló 17/2004. (V. 20.) OM rendelet módosításáról.
* A Nemzeti alaptanterv kiadásáról, bevezetéséről és alkalmazásáról szóló 110/2012. (VI. 4.) Kormányrendelet módosításáról szóló 7/2014. (I. 17.) Kormányrendelet.
* A kerettantervek kiadásának és jóváhagyásának rendjéről szóló 51/2012. (XII. 21.) EMMI rendelet
* 2012. évi CXXV. Törvény a tankönyvpiac rendjéről szóló 2001. évi XXXVII. Törvény módosításáról.

* 277/1997. Kormányrendelet a pedagógus továbbképzésről, a pedagógus-szakvizsgáról, valamint a továbbképzésben résztvevők juttatásairól és kedvezményeiről.
* 26/1997 (IX. 3.) NM rendelet az iskola-egészségügyi ellátásról.

## **A 2023/2024-es tanév működését meghatározó intézményi dokumentumok**

* Pedagógiai Program 2021
* SZMSZ 2016,
* Házirend 2019
* munkaközösségek, diákbizottság dokumentumai

# 

# **2. Intézményi helyzetelemzés**

## **2.1 Helyi küldetés, stratégiai célok megvalósítása, vezetői összefoglaló**

Iskolánk a “Pietas et litterae” jelmondat szellemiségét szem előtt tartva küldetésének tekinti, hogy a rábízott diákokat hitre és tudásra nevelje. Nem csak kultúra átadására törekszünk, hanem a tudás és a hit szintéziséből fakadó sajátos életszemlélet megalapozására is, illetve pedagógiai eszközeinket annak céljába állítjuk, hogy a teljes személyiség kibontakozását segítsük. Így igyekszünk az iskola közel 300 éves múltjához méltó oktatás megvalósítására.

A tanév kiemelt stratégiai célja volt a tavalyi célhoz hasonlóan mind az általános iskolai, mind a gimnáziumi beiskolázásunk további erősítése, ennek sikeressége érdekében egy részletesen kidolgozott, több állomásból álló program megvalósítása, melynek legfontosabb elemei a következők voltak: új szórólapok tervezése és nyomtatása, azok eljuttatása a célközönséghez, nyílt napok jelenléti és online formában, a városi pályaválasztási napon való megjelenés, a városi és környékbeli iskolákban osztályfőnöki órákon való bemutatkozás, tájékoztató kisfilmek készítése, iskolanyitogató foglalkozások, óvodákban való megjelenés.

Megvalósítandó célunk volt a gimnáziumi képzés területén továbbra is két párhuzamos osztály indítása a kezdő évfolyamon. Ezt a célunkat sikerült elérnünk, ugyanis a 2024/2025-ös tanévet ismét két 9. osztállyal indítjuk. A 2023/2024-es tanév pedagógiai és szervezeti újdonsága volt a média tagozat elindítása, amely - egyre inkább látható a jelentkezési adatokból - egyre nagyobb népszerűségnek örvend.

A középiskolai képzés megfelelő létszámának biztosítása érdekében a 7. és 8. évfolyamos diákjaink számára természettudományos szakkört, nyílt napokat szerveztünk és a végzősök számára felvételi előkészítőt tartottunk matematika és magyar nyelv tantárgyakból. A nyílt napok alkalmával az érdeklődők megismerhették intézményünket, tanítási órákat lehetett látogatni, és emellett jelenlegi diákjaink mutatták be az érdeklődők számára, hogy miért is jó és érdemes Mosonmagyaróváron piarista diáknak lenni.

Az általános iskolai beiskolázásunk az idei tanévben szintén sikeres volt. Az előző tanévben sajnos csak egy 1. osztályt tudtunk indítani, ez mind a létszámokat illetően, mind lélektani hatását illetően nagy törés volt. Ezt orvoslandó intézkedési terv született, melynek legfontosabb elemei: nyílt napok, óvódákkal való kapcsolaterősítés, oviolimpia, óvónők meghívása iskolánkba. Az eljárás sikerességét mutatja, hogy a 2024-2025-ös (tehát a jelenlegi) tanévet több mint kétszer annyian kezdjük az első osztályokban, mint tavaly.

## **2.2.** **Pedagógiai célok**

Munkánk során az iskola hagyományaihoz híven a színvonalas oktató-nevelő munkára törekedtünk. Ennek érdekében terveztünk meg helyi szakmai továbbképzéseket, vettünk részt belső továbbképzésen, tagozatok közötti és munkaközösségeken belüli tudásmegosztásokon, ahol új módszerekkel, nevelési lehetőségekkel ismerkedtünk meg.

Kiemelt feladatként kezeltük tanulóink képességek szerinti fejlődését, SNI-s tanulók fejlesztését 100%-ban el tudtuk látni gyógypedagógusunk segítségével, míg a BTMN-es tanulók is megkapták a fejlesztést az előírásoknak megfelelően. A tehetségek kibontakoztatását, a tanulmányi versenyekre való felkészülést a szakkörök munkája segítette, míg a felzárkóztatásra az alsó tagozaton rendszeres egyéni és kiscsoportos foglalkozásokon került sor. A tanév során tovább folytattuk azokat a programokat, amelyek a mindennapi mozgást és az egészséges életmódot biztosították diákjaink részére.

Hiszünk abban, hogy akkor fogunk tudni eredményes pedagógiai munkát végezni, ha tanáraink az élethosszig tartó tanulás jegyében folyamatosan képzik magukat, illetve ha nyitottak az új pedagógiai generáció által is képviselt rendhagyó munkaformákra, módszerekre, eszközökre. Ehhez viszont az szükségeltetik, hogy a különböző generációk értsék egymást, nyissanak egymás felé. Ennek jegyében, illetve egyfajta “Szülők iskolája” nevű előadássorozat elindításaként szerveztük Steigervald Krisztián generációkutató előadását a szülők, külsős érdeklődők számára és belső workshopját a tantestület számára.

## **2.3. Kiemelt nevelési célok**

A tanév kiemelt céljai között szerepelt a környezettudatos szemlélet kialakítása, a fenntarthatóságra való nevelés. A szemlélet formálásának kialakítása céljából szelektív hulladékgyűjtést végzünk az iskolánkban, az év során több alkalommal szerveztünk papírgyűjtést, és folyamatos lehetőség van a kupakok, elemek gyűjtésére. Tavasszal **Fenntarthatósági Témahetet** szerveztünk, melynek folyamán meghívott előadók, projektfoglalkozások, kirándulások segítettek a szemléletformálásban. A további szemléletformálást szem előtt tartva alakult meg a **Fenntarthatósági Munkacsoport**, akik tovább dolgoznak tartalmas, egész iskolára szóló, folyamatban gondolkozó terv kidolgozásán.

Törekedtünk arra, hogy intézményeink módszeresen nyújtsanak támogatást a diákoknak **életpálya-tervezés**ükben és életpálya-vezetési kompetenciáik fejlesztésében, korosztályoknak megfelelő szinten. Ennek érdekében nagyszabású pályaorientációs napot szerveztünk, a különböző korosztályoknak eltérő módon, gimmnazistáink ezen túl részt vettek az Educatio Nemzetközi Oktatási Szakkiállításon.

A technológiai fejlődés folyamatosan alakítja a világot, és ennek jövőbeli változásait nem lehet előre látni. Ezért arra törekedtünk, hogy a diákok megszerezzék azokat a kulcskompetenciákat, melyek elengedhetetlenek a változásokhoz való rugalmas alkalmazkodáshoz, az életen át tartó tanuláshoz, illetve a korlátlan információhozzáférés okozta veszélyek felismeréséhez, a kritikus gondolkodásmódhoz. Ezt segítendő a **Digitális Témahét** keretén belül a felső tagozatosok és a gimnazisták megismerkedhettek a mesterséges intelligencia alkalmazási lehetőségeivel, illetve annak morális jellegű veszélyeivel is.

A pénzügyi tudatosság kialakítását célozta meg a **Pénz7** elnevezésű témahéthez való csatlakozásunk, melynek keretén belül közgazdászok segítségét bevonva oktatási anyagokat állítottunk össze a különböző korosztályok számára, melyeket az osztályfőnökök rendhagyó osztályfőnöki órákon dolgoztak fel diákjaikkal. Vendégelőadóként bank-fiókigazgató tartott szemléletformáló előadást gimnazista diákjaink számára.

Mint minden tanévben, idén is prioritást kapott a nemzeti tudatra való nevelés, a hazaszeretet és a piarista identitás erősítése. A tanórák adta lehetőségeken kívül a nemzeti és egyházi ünnepeink méltó megülése, az ünnepeken a színvonalas énekkar és diákszínpad munkája segítette ezt a célunkat. Hogy még inkább elmélyítsük és a különböző korosztályokhoz igazítsuk a nemzeti tudatra való nevelési programunkat, partnerintézményi kapcsolatot építettünk ki a Nemzeti Örökség Intézetével.

Elkötelezettek vagyunk a művészeti nevelést illetően. Magas színvonalon működik az énekkarunk, a Piarista Diákszínpad, együttműködésben állunk a Harmónia zeneiskolával. Az egész gimnázium számára szerveztünk egy művészeti projektnapot: a KULTUP nevű országos színházi roadshow 19 művész közreműködésével valósult meg (többek között: Budapesti Filharmóniai Társaság, Győri Nemzeti Színház, Aztabanda, Bánki Beni...).

Az élménypedagógiai projektnap előadásai igazán közel hozták diákjainkhoz a különböző művészeti irányzatokat, az interaktív programok során elkerülhetetlenné vált a "bevonódás".

Kiemelt nevelési célunk volt az egészséges életmódra való nevelés is. Ennek érdekében a tanév végén egészségnapot szerveztünk, amely az egész iskola közösségét megmozgatta. Ezen a napon a testi egészség mellett a lelki és mentális egészségre is fókuszáltunk.

## **2.4 Kiemelt oktatási célok**

Kiemelt oktatási céljaink voltak a 2023-2024-es tanévre:

Tehetséggondozás és felzárkóztatás, a tanulmányi munka erősítése, érettségire való sikeres felkészítés, a motiváció fejlesztése, szükség esetén egyéni korrepetálás, a különböző mérések eredményeinek megtartása, javítása, egyéni és csoportos versenyzési kedv fokozása, a versenyzés etikáját szem előtt tartva, a kiemelkedő tehetségek gondozása, fejlesztése, a pályázatok fokozott figyelése.

A célokat szem előtt tartva végeztük egész évben feladatunkat. Differenciáltan foglalkozott valamennyi kolléga a tanulókkal, rendszeresen indítottuk tanulóinkat versenyeken. Kiemelt célunk volt tanulóink tudásszintjének fejlesztése és a tehetséges tanulók versenyhelyzetekhez való szoktatása, illetve a gyengébb tanulók felzárkóztatása, sikerélményekhez juttatása.

Ebben a tanévben minden eddiginél több versenyeredmény (köztük országos eredmények) született.

**2.4.1 Tanulmányi területek**

Az iskolánkban tanuló diákok a következő tanulmányi terület valamelyikén folytatják tanulmányaikat:

* német nyelvoktató nemzetiségi nevelés-oktatás
* angol nyelvi tagozat
* média tagozat

Intézményünkbe való jelentkezés feltétele minden évben a központi írásbeli felvételi vizsga megírása matematika és magyar nyelv tantárgyakból. A felvételizők iskolánkat is választhatják a központi felvételi dolgozatok megírásának helyszíneként.

A következő tanévre meghirdettük a honvéd kadét közismereti képzés, amely képzés el is indul a 2024-2025-ös tanévben a Magyar Honvédséggel együttműködésben.

**2.4.2 Tanulmányi eredmények**

**Osztályátlagok:**

|  |  |  |  |  |  |  |
| --- | --- | --- | --- | --- | --- | --- |
| **osztály** | **2.a** | **2.b** | **3.a** | **3.b** | **4.a** | **4.b** |
| **átlag** | 4,86 | 4,73 | 4,67 | 4,58 | 4,75 | 4,72 |

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **osztály** | **5.a** | **5.b** | **6.a** | **6.b** | **7.a** | **7.c** | **8.a** | **8.b** | **8.c** |
| **átlag** | 4,63 | 4,52 | 4,79 | 4,36 | 4,47 | 4,51 | 4,33 | 4,44 | 4,41 |

|  |  |  |  |  |  |
| --- | --- | --- | --- | --- | --- |
| **osztály** | **9.a** | **9.b** | **10.a** | **11.a** | **12.a** |
| **átlag** | 3,77 | 4,09 | 3,77 | 4,36 | 4,32 |

**Tantárgyi átlagok**

Alsó tagozat

|  |  |  |  |  |  |  |  |
| --- | --- | --- | --- | --- | --- | --- | --- |
|  | **2.a** | **2.b** | **3.a** | **3.b** | **4.a** | **4.b** | **átlag** |
| Magyar irodalom | 4,71 | 4,45 | 4,28 | 4,24 | 4,68 | 4,67 | 4,51 |
| Magyar nyelvtan | 4.62 | 4,15 | 4,28 | 4,00 | 4,56 | 4,71 | 4,38 |
| Matematika | 4,52 | 4,35 | 4,22 | 4,12 | 4,32 | 4,54 | 4,34 |
| Digitális kultúra |  |  | 4,83 | 4,94 | 5,00 | 4,96 | 4,93 |
| Környezetismeret |  |  | 4,06 | 4,06 | 4,28 | 4,58 | 4,24 |
| Angol | 4,92 | 4,82 | 4,60 | 4,60 | 4,63 | 4,29 | 4,64 |
| Német | 5,00 | 5,00 | 5,00 | 4,57 | 5,00 | 4,60 | 4,86 |
| Ének | 5,00 | 4,85 | 5,00 | 5,00 | 5,00 | 4,79 | 4,94 |
| Vizuális kultúra | 5,00 | 5,00 | 5,00 | 4,82 | 5,00 | 4,92 | 4,95 |
| Technika | 5,00 | 5,00 | 5,00 | 4,88 | 5,00 | 4,92 | 4,96 |
| Testnevelés | 5,00 | 5,00 | 5,00 | 4,94 | 5,00 | 4,96 | 4,98 |
| Katolikus hittan | 4,90 | 4,87 | 4,89 | 4,75 | 4,76 | 4,48 | 4,77 |
| Ref. hittan |  | 5,00 |  | 5,00 |  | 4,00 | 4,66 |
| Ev. hittan |  | 5,00 |  |  |  |  | 5,00 |

Felső tagozat:

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | **5.a** | **5.b** | **6.a** | **6.b** | **7.a** | **7.c** | **8.a** | **8.b** | **8.c** | **átlag** |
| Magyar irodalom | 4,61 | 4,41 | 4,81 | 4,32 | 4,85 | 4,68 | 4,45 | 4,42 | 4,11 | 4,52 |
| Magyar nyelvtan | 4,11 | 3,86 | 4,46 | 4,16 | 4,50 | 4,52 | 4,20 | 4,42 | 4,11 | 4,16 |
| Történelem | 4,28 | 4,18 | 4,50 | 4,53 | 4,19 | 4,32 | 3,80 | 4,05 | 4,11 | 4,21 |
| Hon-és népismeret |  |  | 5,00 | 5,00 |  |  |  |  |  | 5,00 |
| Matematika | 4,44 | 3,91 | 4,31 | 3,42 | 3,65 | 4,32 | 3,50 | 3,83 | 3,79 | 3,9 |
| Digitális kultúra | 5,00 | 4,95 | 5,00 | 4,84 | 5,00 | 5,00 | 5,00 | 5,00 | 5,00 | 4,97 |
| Természet- tudomány | 4,33 | 4,59 | 4,96 | 4,32 |  |  |  |  |  | 4,55 |
| Angol | 4,56 | 4,20 | 4,93 | 3,60 | 4,13 | 4,33 | 4,18 | 5,00 | 4,63 | 4,39 |
| Német | 4,67 | 4,42 | 4,75 | 3,78 | 4,60 | 4,54 | 4,00 | 4,47 | 4,18 | 4,37 |
| Fizika |  |  |  |  | 3,62 | 3,72 | 2,90 | 3,32 | 3,53 | 3,39 |
| Biológia |  |  |  |  | 4,04 | 4,44 | 4,10 | 4,26 | 4,32 | 4,23 |
| Kémia |  |  |  |  | 4,27 | 4,20 | 3,85 | 3,79 | 4,00 | 4,02 |
| Földrajz |  |  |  |  | 4,62 | 4,60 | 4,30 | 4,74 | 3,79 | 4,41 |
| Ének | 5,0 | 4,95 | 4,96 | 4,68 | 4,77 | 4,60 | 5,0 | 4,74 | 5,00 | 4,85 |
| Vizuális kultúra | 4,83 | 4,95 | 4,73 | 4,53 | 4,81 | 4,80 | 4,60 | 4,47 | 4,63 | 4,71 |
| Technika | 5,00 | 4,95 | 5,00 | 5,00 | 4,92 | 4,64 |  |  |  | 4,91 |
| Testnevelés | 4,67 | 4,68 | 4,85 | 4,84 | 4,80 | 4,84 | 4,63 | 4,89 | 4,89 | 4,78 |
| Katolikus hittan | 4,63 | 4,35 | 4,78 | 4,32 | 4,73 | 4,58 | 4,90 | 4,82 | 4,95 | 4,67 |
| Ref. hittan |  |  |  |  |  |  |  | 4.00 |  | 4,00 |
| Ev. hittan | 5,00 |  | 5,00 |  |  | 5,00 |  |  |  | 5,00 |

**Gimnázium:**

|  |  |  |  |  |  |  |
| --- | --- | --- | --- | --- | --- | --- |
|  | **9.a** | **9.b** | **10.a** | **11.a** | **12.a** | **átlag** |
| Magyar irodalom | 3,23 | 3,40 | 3,06 | 3,81 | 3,47 | 3,39 |
| Magyar nyelvtan | 3,27 | 3,44 | 3,33 | 3,65 | 3,56 | 3,45 |
| Dráma és színház |  |  |  | 5,00 |  | 5,00 |
| Történelem | 3,77 | 3,88 | 3,45 | 4,41 | 4,65 | 4,03 |
| Állampolgári ismeretek |  |  |  |  | 4,88 | 4,88 |
| Német népismeret |  | 4,93 | 4,89 | 4,86 |  | 4,89 |
| Matematika | 3,18 | 3,32 | 3,09 | 3,59 | 3,18 | 3,27 |
| Angol H | 4,14 | 3,67 | 3,83 | 4,30 | 4,69 | 4,12 |
| Angol K |  | 4,05 | 3,78 | 4,21 | 3,75 | 3,94 |
| Német |  | 4,42 | 3,78 | 4,43 | 4,13 | 4,19 |
| Német K | 4,64 | 3,33 | 3,50 | 4,00 | 4,27 | 3,94 |
| Fizika | 3,00 | 3,40 | 3,09 | 5,00 | 5,00 | 3,89 |
| Biológia | 3,77 | 4,20 | 3,94 | 4,83 | 4,71 | 4,29 |
| Kémia | 3,41 | 3,96 | 2,91 | 4,67 | 3,00 | 3,59 |
| Földrajz | 3,64 | 4,04 | 3,67 | 3,83 | 3,33 | 3,70 |

**2.4.3 Érettségi eredmények**

Nagy kihívása volt a tanévnek végzős diákjaink érettségire való felkészítése. Az érettségizők számára az órarendi órákon túl egyéni és kicsoportos fakultatív konzultációkat tartottunk online és jelenléti formában. A diákok ezzel a lehetőséggel nagy számban élnek. Ennek szembetűnő eredménye, hogy ismét szép érettségi eredmények születtek mind közép, mind emelt szinten:

**Érettségi eredmények**

|  |  |  |  |
| --- | --- | --- | --- |
| **Vizsgatárgy** | **Szint** | **Jelentkezők (fő)** | **Átlag** |
| **magyar nyelv és irodalom** | **közép** | **34** | **4,18** |
| **matematika** | **közép** | **30** | **3,17** |
| **emelt** | **3** | **4,67** |
| **történelem** | **közép** | **28** | **4,00** |
| **emelt** | **6** | **4,33** |
| **angol nyelv** | **közép** | **30** | **4,77** |
| **emelt** | **3** | **5,00** |
| **német nyelv** | **közép** | **2** | **4,44** |
| **emelt** | **2** | **5,00** |
| **biológia** | **közép** | **4** | **5,00** |
| **emelt** | **3** | **4,00** |
| **földrajz** | **közép** | **11** | **4,27** |
| **emelt** | **1** | **3,00** |
| **fizika** | **közép** | **3** | **5,00** |
| **digitális kultúra** | **közép** | **8** | **3,13** |
| **vizuális kultúra** | **közép** | **2** | **5,00** |
| **katolikus hittan** | **közép** | **4** | **4,75** |

**2.4.4 Nyelvoktatás**

Prioritást kap intézményünkben az idegen nyelvi képzés, ezért is választható tagozati képzés formájában mind az angol, mind a német nyelv. Diákjaink az első választott idegen nyelvüket heti 7, a másodikat pedig heti 3 órában tanulják.

Egyik kiemelt oktatási célunk az eredményes emelt szintű érettségikre és a nyelvvizsgára való felkészítés. Köszönhetően a magas óraszámoknak minden évben, így a 2023/2024-es tanévben is 11-es diákjaink többsége előrehozott érettségit tett az első idegen nyelvéből, így a következő tanév folyamán vagy szintemelő vizsgát tesz az emelt szintű érettségihez, vagy nyelvvizsgázik, de több esetben előfordul, hogy tagozatváltással a második idegen nyelvből is tesz érettségi vizsgát.

**2.5 Pályázatok**

A tanév során több pályázattal is igyekeztünk segíteni, kiegészíteni az iskolánkban folyó oktató-nevelő munkát, mind a szakmai, mind a szabadidős tevékenységek tekintetében.

Az iskolánkban működő szakkörök közül az idei tanévben a kerámia,- és a médiaszakkörünk működését tudtuk támogatni, mind eszközök, mind pedig alapanyagok vásárlásával, valamint szakemberek biztosításával.

A Határtalanul pályázatok révén 7. osztályos tanulóink a Felvidékre látogathattak el, ezzel is segítve az országhatárainkon túl élő magyarsággal kapcsolatos ismereteik elmélyítését, azok bővítését. Határtalanul pályázat kiírása gimnazisták számára nem történt ugyan, de a támogató szülői háttérnek köszönhetően gimnazistáink idén is eljutottak hagyomány szerint Erdélybe, a csíksomlyói búcsúra.

Több kisfilmből álló sorozatot készítettünk az iskola mindennapjainak, ünnepeinek, valamint a hitéleti munkánkat nagyban segítő lelkipásztoraink bemutatása céljából, szintén pályázati forrásból.

## **2.6 Közösségi célok**

A piarista emberképből kiindulva a társas-érzelmi oldalról egyaránt fontos mind a nevelői testület mind a tanulóifjúság közösségi érzékenyítése. Erre szolgál többek között iskolánkban a rekollekciók rendszere. Ünnepeink előtt (máriakálnoki zarándoklat, a rendalapító Kalazanci Szent József ünnepe, karácsony, hamvazószerda, ballagás) 2-3 tanórát érintő, illetve nagyhét előtt 2 napos lelkigyakorlaton vettek részt diákjaink, amely napokat vagy az iskolában töltötték, vagy külső helyszínre utaztak.

A tantestület lelkigyakorlatára ebben a tanévben két alkalommal is sor került: mint minden tanévben, idén is augusztus utolsó napjaiban vett részt a tantestület egy tanévkezdő lelkigyakorlaton Hegyeshalomban, emellett decemberben is sor került egy tantestületi adventi lelkigyakolatra is.

Közösségi és egyben pedagógiai céljainkat szolgálták a színvonalas osztálykirándulások és táborok.

A tanulók szociális helyzetét, a problémák időben történő feltárását, a segítségnyújtást az osztályfőnökök végezték (személyes elbeszélgetéssel és különböző osztályprogramokhoz kapcsolódó pedagógus-szülő találkozókon). Problémás gyerekek szüleivel szorosabb kapcsolat kiépítésére törekedtünk. Az osztályfőnökök a tanulók érdekében munkájukat összehangoltan látták el a szülőkkel és a kollégákkal, különös tekintettel az iskolapszichológusra és az iskolai szociális munkásra.

**2.7 Szervezet- és munkatársi fejlesztési célok**

Az iskolánkat nehéz elképzelni úgy, hogy abban nem a pedagógusok a siker meghatározói. Az intézmény gondoskodik arról, hogy a kollégák olyan megfelelő kompetenciákkal rendelkezzenek és ezek fejlesztésében is részesüljenek, amely hivatásuk sikeres megéléséhez vezet. Szükség van folyamatos átalakulásra, alkalmazkodásra, ezért kiemelten fontos a munkatársak képzése, fejlesztése, motiválása.

A tanév előírása volt idén is, hogy a munkaközösség-vezetők minden munkaközösség-béli kollégájuknál látogassanak egy-egy tanórát félévente, illetve minden pedagógus kolléga tegyen egy tetszőleges kollégájánál óralátogatást. Nagyon fontos tanulási alkalmak voltak ezek. Ezt a tervet maradéktalanul nem, de többé-kevésbé sikerült teljesíteni.

Ebben a tanévben prioritás volt a tantestület közösségének megerősítése. A visszajelzések alapján elmondható, hogy a különböző programoknak (tantestületi kirándulás, közös evezés, jótékonysági bál, kötetlen beszélgetős együttlét, élő betlehem megvalósítása, közös fellépés adventben) köszönhetően tovább erősödött a kohézió a tantestületben. Különösen a kisközösségek létrehozását, megerősítését tűztük ki célul, így jött létre például a tanári kórus.

**2.8 Az általános pedagógiai tevékenység ellenőrzése**

## Az iskola vezetősége és a munkaközösség-vezetők ellenőrző munkája a következőkre terjedt ki:

## **Tanmenetek, munkatervek, szakmai programok ellenőrzése.** A kollégák a tanmeneteket szeptember 30-ai határidővel készítették el, a munkaközösség-vezetők a tanév elején éves tervet, tanév végén pedig éves beszámolót készítettek.

## **Naplók adatai, naplóvezetés (elektronikus).** Az elektronikus napló vezetése a szaktanárok részéről folyamatos volt, az igazgatóhelyettesek részéről az ellenőrzés szintúgy. A napló heti zárása megkívánta a szakórák folyamatos beírását és a hiányzók precíz vezetését az osztályfőnökök részéről.

## **A tanulók értékelésének gyakorisága.** Az igazgatóhelyettesek rendszeresen ellenőrizték, hogy a diákok kellő gyakorisággal kaptak-e visszajelzést a munkájukról. Az irányadó minimum érdemjegy-szám: a heti óraszámnak megfelelő havi osztályzat. Iskolánkban a félévi és év végi lezárások mellett I. és III. negyedévi értékelések is rendszeresek: november és március hónapban.

## **A diákok fegyelme, viselkedéskultúrája.** Elsősorban az osztályfőnökök, de mellettük a szaktanárok és az iskolavezetés is fegyelmező erővel lép fel a házirend betartatása mellett.

## 

## **3.1. Szervezetünk**

### **3.1.1. Az intézményi szervezeti struktúra bemutatása**

Intézményünkhöz tagintézményként tartozik a 8 általános iskolai osztállyal bíró hédervári Timaffy László Tagiskola és a szintén hédervári Napsugár Tagóvoda. A mosonmagyaróvári anyaintézmény illetve a hédervári tagintézmény között van néhány közös tanár, akik mindkét iskolában vállalnak órákat.

Az iskola vezetői csapatának az összetétele a következő:

* igazgató, 2024. januárjától főigazgató (Nyerges-Zombó Katalin)
* gazdasági vezető (Deák Andrea)
* tanügyekért felelős oktatási igazgatóhelyettes (Ördögné Sipőcz Veronika)
* általános iskolai és pedagógiai ügyekért felelős igazgatóhelyettes (Németh-Leszkovich Katalin)
* hosszútávú tervezésért felelős stratégiai igazgatóhelyettes (Horváth Gábor)
* pasztorális vezető (Czeglédi Zsolt)
* műszaki koordinátor (Albert József)
* hédervári iskola tagintézményvezetője (Seresné Domina Teréz)
* hédervári tagóvoda vezetője (Tóthné Göndöcs Annamária)
* munkaközösség-vezetők:

Tanítói munkaközösség: Tirpákné Illés Eszter

Reál munkaközösség: Tóth-Sánta Renáta

Humán munkaközösség: Erdősné Benke Éva

Idegen nyelvi: munkaközösség: Molnár Zsuzsanna

Testnevelés: Cséfalvay Attila

Osztályfőnöki munkaközösség: Nyerges-Zombó Katalin

Az iskola működése az alábbi ábrán látható:

## 

### 

### 

### **3.1.2. Intézményi munkatársak, személyi feltételek**

### *Pedagógusok:*

Teljes munkaidős pedagógus: 44 fő

Ebből határozott idejű szerződéssel: 0 fő

Részmunkaidős pedagógus: 8 fő

Ebből határozott idejű: fő

Szerzetes: 4 fő

Óraadó: 18 fő

Pszichológus: 1 fő

Osztályfőnökök:

|  |  |  |  |
| --- | --- | --- | --- |
| Osztály | Osztályfőnök | Osztály | Osztályfőnök |
| 1.a | Gyergyóiné Csapó Judit | 7.a | Horváth Gábor |
| 2.a | Tirpákné Illés Eszter | 7.c | Cséfalvay Attila |
| 2.b | Vági Orsolya | 8.a | Erdősné Benke Éva |
| 3.a | Schmalcz Krisztina | 8.b | Szitás László |
| 3.b | Sejlinger Éva | 8.c | Szakály Gabriella |
| 4.a | Barna Mária | 9.a | Pozsgai Eszter |
| 4.b | Török Róbertné | 9.b | Tóth-Sánta Renáta |
| 5.a | Babos-Zemplenszky Nóra | 10.a | dr. Tóthné Ruzsa Irén |
| 5.b | Németh-Leszkovich Katalin | 11.a | Ördögné Sipőcz Veronika |
| 6.a | Wagner Veronika | 12.a | Molnár Zsuzsanna |
| 6.b | Mészáros Gabriella |  |  |

Nevelő - oktató munkát segítő dolgozók:

gyógypedagógus: Putz Virág

Könyvtáros: Ignáczné Iváncsics Erika

Logopédus, szomatopedagógus, gyógypedagógus: Trenka Viktória

Iskolapszichológus: Ambrus Éva

Iskolatitkár: Nagyné Bolla Éva

Pályázati felelős: Iváncsics Jánosné

Műszaki koordinátor, rendszergazda: Albert József

Karbantartók: Árpási Csaba

Kiss Róbert

Portások: Gulyás Gábor

Kovács Richárd

Takarítók Mosonmagyaróvár: Kimleiné Tercz Erzsébet- teljes munkaidő

Gálosiné Érsek Ibolya - teljes munkaidő

Gorgosilits Tamásné - teljes munkaidő

Molnár Erika - teljes munkaidő

Weisz Csabáné - teljes munkaidő

Elek Eszter - részmunkaidő

**3.1.3. Tanulói év eleji és év végi létszámadatok**

|  |  |  |
| --- | --- | --- |
|  | Tanév eleji létszám | Tanév végi létszám |
| Iskola Mosonmagyaróvár | 482 fő | 492 fő |

**4. Működési és gazdasági célok, tárgyi feltételek**

Gazdasági céljaink között elsősorban szerepelt az intézmény likviditásának megőrzése. További céljaink az intézmény infrastruktúrájának fejlesztése: ablakcserék, a diákok és a tanárok számára kialakított mosdók felújítása, tantermek és folyosók világításának korszerűsítése, cseréje, fűtési rendszer optimalizálása illetve az intézmény bővítési lehetőségeinek felkutatása.

A volt levéltári épület (továbbiakban Gimnázium) átvétele után azonnal megkezdődtek a felújítás munkálatai, melyek a 2023-2024-es tanévben végig tartottak. Az új gimnázium épülete rendkívül korszerű lesz, ugyanakkor külsejében őrzi a történelmi múltat. 8 nagy tanterem, egy nagy aula és 5-6 kisebb tanterem, tanulási tér, vizesblokkok kerültek kialakításra. A várható beköltözés 2025. januárjában történik majd.

Elkészültek a tervek a régi épület felújítására, amely magában foglalja az alsó tagozaton a fűtéskorszerűsítést, teljes burkolatcserét, az elektromos hálózat megújítását, tetőfelújítást, festést. A vizesblokkok, tornatermi öltözők felújítása az egész épületkomplexumban meg fognak történni, ezen építkezés 2024. novemberében fog befejeződni.

Az óvári intézményünk épületegyüttese öt fő részből áll:

* Alsó tagozat, rendház, konyha az étkezővel - Főhercegi kastély
* Felső tagozat, szaktantermek, kápolna - Zsidanits épület
* Régi gimnázium, tornaterem - „Új” épület -
* Tornaszoba és táncterem - Régi városháza
* Gimnázium - volt Levéltár

Az osztálytermek egy részének világítását ahogy az előző években is, idén is folyamatosan korszerűsítettük önerőből, illetve szülői felajánlásokból.

Intézményünk tárgyi ellátottsága az utóbbi évek pályázati lehetőségeinek köszönhetően jónak mondható. Minden tantermünk rendelkezik digitális táblával vagy interaktív táblával. Az intézmény teljes területén elérhető a belső számítógépes hálózat illetve az internet kábelen vagy wifi-n keresztül.

Számítógépes szaktantermünk gépparkja elöregedett. 28 számítógépből 20 öt éves vagy annál régebbi műszaki állapotnak felel meg. A működésképtelen alkatrészek cseréje a tanévben folyamatosan alakult.

A mindennapos testnevelés miatt megnövekedett számú testnevelés órákat sajnos nem tudtuk valamennyi alkalommal a tornateremben tartani. Az előző évben a helyhiány csökkentésének érdekében az amúgy sem nagyméretű tornatermünket egy mozgatható függönnyel kettéválasztottuk, de ez csak kis részben oldotta meg a problémát: lett két tornaszobánk az egy tornaterem helyett. Sajnos az órák egy részét így is a folyosón, udvaron, osztályteremben kellett megtartanunk.

**6. Az iskola kapcsolatrendszere**

**4.1 Zsidanits István Alapítvány**

A Győr-Moson-Sopron Megyei Bíróság 1995-ben vette nyilvántartásba a Zsidanits István Alapítványt, melynek névadója, Zsidanics István tekinthető iskolánk óvári “szülőatyjának”. Ő volt az, aki biztosította az iskola indulásához szükséges anyagi fedezetet azzal, hogy 1736-ban kelt végrendeletében magyaróvári házát, valamint 10 000 forintos alapítványt hagyott a piarista rendre.

Az alapítvány célja az iskolánk fenntartásában való részvétel, a rendeltetésszerű működéssel kapcsolatos költségek fedezése, rászoruló diákok segélyezésének biztosítása. Ez a tanév folyamán szükség szerint több esetben és folyamatosan megtörtént.

**4.2 Piarista Szülői Választmány**

Iskolánk szülői munkaközösségével együttműködésben dolgoztunk a 2023-2024-es tanév folyamán.

**4.3 Szenczi Molnár Albert Magyar Tanítási Nyelvű Gimnázium**

Iskolánkat testvériskolai kapcsolat fűzi a fent megjelölt intézményhez. Az előző tanévben a kapcsolat megerősítése történt szóbeli megállapodás útján.

**4.4. Diákönkormányzat**

Egy köznevelési intézmény működése nehezen képzelhető el a pedagógusok, szülők és diákok együttműködése nélkül. Ennek a megvalósításához jött létre és kapott szerepet intézményünkben is a Diákönkormányzat. Tagjai a tanulók közösségéből delegált tanulók, akik munkájukkal hozzájárulnak ahhoz, hogy a diákok ne csak pusztán alanyai legyenek az iskolai életnek, hanem partnerei, aktív alakítói is egyben.

**4.5. Magyar Piarista Diákszövetség Mosonmagyaróvári Tagozata**

Az óvári öregdiákokat egybefogó intézmény szoros kapcsolatot ápol az iskolával. A tanév folyamán több olyan program valósult meg, amely volt és jelenlegi diákjainkat, szülőket és családtagokat szólított meg:

1. Iskolai Mikulás-látogatás
2. Disznóvágás az iskolaudvaron
3. Kispályás focitorna
4. Szerenádot adó 12-es diákok vendégül látása az iskola udvarán
5. Lampionos nyári est az iskola udvarán

Emellett az öregdiákok végezték Halottak napja környékén az óvári és a mosoni temetőben a piarista sírok rendbetételét.